# 

Id-Dsatax-il ĦĦEdizzjoni


A gavel on a table

Description automatically generated with medium confidencetal-Parlament EkoSkola

Ġabra ta’ interventi li saru mill-istudenti

Id-9 ta’ Mejju 2025

|  |
| --- |
| **Programm** |
| **Talba tal-Bidu:** Jodie Azzopardi u Julian Bugeja, Kulleġġ San Injazju, Skola Primarja Ħaż-Żebbuġ |
| **Diskors tal-ftuħ mill-Onor. Speaker Dr Anglu Farrugia** |
| **Introduzzjoni Ġenerali:** il-Prof Paul Pace, Koordinatur Nazzjonali t’EkoSkola |
| **Qari tal-Mozzjoni dwar EkoSkola:** Samwel Attard u Jeremy Saliba, Seminarju Minuri tal‑Arċisqof, tal-Virtu, ir-Rabat |
| **Intervent mill-istudenti dwar: Tema 1: Il-ħarsien tan-natura:** Jack Bartolo u Sloan Rycken, Kulleġġ Maria Regina, , Skola Primarja Marija Bambina, Mellieha |
| **Intervent mill-istudenti dwar: Tema 2: Djar bi prezz raġonevoli:** Myron Chetcuti u Aidan Giusti, Kulleġġ San Alwiġi, Skola Sekondarja, Birkirkara |
| **Tweġiba mill-Onor. Justin Schembri, Kelliem tal-Oppożizzjoni għall-Edukazzjoni** |
| **Intervent mill-istudenti dwar: Tema 3: Arja aktar nadifa u inqas traffiku:** Maya Jade Debono u Krista Mifsud, Konservatorju tal-Isqof, Skola Sekondarja, Għawdex |
| **Intervent mill-istudenti dwar: Tema 4: Intejbu l-iskejjel:** Ella Azzopardi u Zaiya Cini, Skola Sta Tereża, Kerċem, Għawdex |
| **Tweġiba mill-Onor. Robert Abela, Prim Ministru** |
| **Intervent mill-istudenti dwar: Tema 5: Kura tas-saħħa aħjar:** Shanice Catania u Meng han Zhao, Kulleġġ San Tumas More, Skola Sekondarja Margaret Mortimer, Santa Lucia |
| **Intervent mill-istudenti dwar: Tema 6: Nippreservaw il-kultura:** Laura Falzon Richard u Victoria Saliba, Kulleġġ San Injazju, Skola Primarja Ġużè Delia, Siġġiewi |
| **Tweġiba mill-Onor. Rebekah Borg, Kelliema tal-Oppożizzjoni għall-Ambjent** |
| **Intervent mill-istudenti dwar: Tema 7: Użu għaqli tal-art u l-baħar:** Cristian Brincat u Gianluca Gauci, Kulleġġ San Tumas More, Skola Media, Maria Goretti, Tarxien |
| **Intervent mill-istudenti dwar: Tema 8: Impjiegi eċċitanti għall-futur:** Leonardo Bonnici u Arianna Borg, Kulleġġ Santa Klara, Skola Primarja Madonna tal-Mensija, San Ġwann |
| **Tweġiba mill-Onor. Clifton Grima, Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni** |
| **Intervent mill-istudenti dwar: Tema 9: Titjib fit-trasport pubbliku:** Jayelle Sciberras u Leah Scicluna, Kulleġġ San Ġorġ Preca, Skola Primarja Ġużeppi Aġius, Raħal Ġdid |
| **Tweġiba mill-Onor. Bernard Grech, Kap tal-Oppożizzjoni** |
| **Intervent mill-istudenti dwar: Tema 10: Tħejjija għal bidliet globali:** Elizabeth Azzopardi u Martina Zerafa, Skola Sekondarja ta’ San Franġisk, Sliema |
| **Tweġiba mill-Onor. Miriam Dalli, Ministru għall-Ambjent, l-Enerġija u l-Indafa Pubblika** |
| **Approvazzjoni tal-Mozzjoni: Onor. Speaker Dr Anglu Farrugia** |



# Mozzjoni dwar l-EkoSkola mressqa lill-Kamra tad-Deputati fid-9 ta’ Mejju 2025

Sur President,

Grazzi talli għal darb’oħra lqajtna fil-Parlament. Din hi opportunità unika fejn aħna t-tfal nistgħu nitkellmu mal-Membri Parlamentari li jattendu, u naqsmu magħkom l-ideat tagħna dwar kif nistgħu nagħmlu pajjiżna post isbaħ għal kulħadd. Din is-seduta tgħinna nieħdu sehem fil-proċess politiku. Aħna ma niġux hawn biex nilgħabu tal-Parlament imma għax irridu li verament tisimgħu dak li għandna x’ngħidulkom.

F’EkoSkola nitgħallmu kif inkunu ċittadini responsabbli, u għalhekk naħsbu li għandkom tagħtu każ tal-ideat tagħna. Matul dawn l-aħħar tlieta u għoxrin sena, EkoSkola ħadmet ħafna biex toffrilna okkażjonijiet sabiex insemmgħu leħinna. F’dawn is-snin, aħna ippreżentajna aktar minn 900 suġġeriment lil din il-Kamra.

Filwaqt li napprezzaw meta tfaħħruna tal-interess u l-ideat tagħna, ninnutaw li ħafna mill-proposti li għamilnilkom għadhom ma sarux jew iddumu wisq biex tqisuhom. Ħajjitna setgħet tkun ferm aħjar kieku l-ideat tagħna ġew implimentati aktar malajr.

Per eżempju: l-inizjattiva Żomm Tarmix biex jitnaqqas l-iskart tal-ikel hi inizjattiva tajba ħafna għax tippromwovi l-ġustizzja soċjali u s-sostenibbiltà. Iż-żewġ partiti qagħdtu targumentaw dwar min kien ħareġ bl-idea l-ewwel. Nixtiequ nfakkrukom li aħna konna issuġġerejna din l-inizjattiva tmien snin qabel! Dan juri kemm il-vuċijiet tagħna jistgħu joffru soluzzjonijiet kreattivi li l-adulti jew ma jindunawx bihom, jew jieħdu wisq żmien biex jagħrfu l-bżonn tagħhom.

Din is-sena għażilna li niffukaw fuq id-dokument Viżjoni Malta 2050. Għalkemm ma ħarġitx verżjoni addattata għat-tfal, aħna xorta ħassejna l-bżonn li niddiskutu dan id-dokument għax sa jkollu impatt fuq il-futur tagħna.

Bħala rappreżentanti tagħna nixtiqukom:

* Tifhmu li ħafna mill-affarijiet li qed tiddeċiedu għal Malta 2050 se jaffettwaw ħajjitna direttament, u għalhekk nixtiequ li nkunu parti mid-diskussjonijiet u l-għażliet importanti li qed tagħmlu.
* Tinvolvuna fil-ħolqien ta’ policies għax tagħrfu li aħna wkoll, minkejja l-eta' tagħna, għandna ideat innovattivi li jistgħu jgħinu lil kulħadd.
* Timplimentaw l-ideat tagħna aktar malajr sabiex il-bidliet għall-ħajja aħjar jistgħu jibdew minn issa.
* Meta toħorġu dokumenti importanti, aħsbu biex issiru verżjonijiet li nistgħu nifhmu aħna t-tfal, bħalma ġieli għamiltu, biex inkunu nistgħu nagħtu sehemna fil-konsultazzjoni.

Aħna ma nħarsux lejn partit jew ieħor. Aħna nieħdu ħsieb l-ġid komuni tagħna u ta’ dawk li ġejjin warajna. Il-Parlament għandu l-poter li jisma’ l-ideat tagħna u jwettaqhom biex jagħmel Malta sostenibbli għal min ġej warajna.

Fl-aħħar nett, grazzi talli tajtuna ċ-ċans li nippreżentaw din il-mozzjoni. Nixtiequ wkoll nitolbu l-permess sabiex inpoġġu fuq il-Mejda tal-Kamra ġabra tal-kontribut tagħna bħala parti mill-konsultazzjoni fuq Viżjoni Malta 2050. F’dan id-dokument hemm ukoll dikjarazzjoni dwar il-bijodiversità, it-tibdil fil-klima, u l-ambjent li ġbarna waqt summit li tellajna flimkien mal-Awtorità għall-Azzjoni fil-Klima. Aħna nistennew bil-ħerqa li naħdmu flimkien magħkom biex noħolqu ġejjieni aħjar għal kulħadd. Grazzi.

**Nieħdu Ħsieb il-Futur Tagħna**

**Dikjarazzjoni tas-Summit li sar fl-10 ta' Marzu 2025**

**Aħna, l-istudenti ta’ EkoSkola, bħala ċittadini responsabbli ta’ Malta u tad-dinja…**

* nafu li hemm bżonn li nieħdu azzjoni issa biex insalvaw il-pjaneta tagħna u nwaqqfu l-ħsara li qed issir;
* nifhmu li għandna ngħinu biex inżommu l-ambjent nadif u b’saħħtu, speċjalment il-baħar u l-kosta;
* diġà qed nagħmlu l-parti tagħna fid-dar u fl-iskola biex intejbu ħajjitna billi nieħdu ħsieb l-ambjent;
* inħossu li dawk li jieħdu d-deċiżjonijiet dwar il-futur tagħna għandhom jisimgħu l-ideat u s-suġġerimenti li tkellimna dwarhom fis-Summit;
* naħsbu li dan m’għandux ikun avveniment ta’ darba biss u nissuġġerixxu li jinħoloq kanal online fejn inkunu nistgħu naqsmu l-ideat u s-suġġerimenti tagħna mal-gvern b’mod regolari.

**1. Gżiritna, Darna: Nifhmu l-Ekosistemi ta’ Malta**

**Qed ninkwetaw għax …**

* Hemm wisq gassijiet serra li qed jiġu minn:
* karozzi u trakkijiet fit-toroq, u
* skart mitfugħ f’postijiet żbaljati, li joħloq il-gass metanu.
* L-annimali u l-pjanti (il-bijodiversità) huma diġà f’periklu minħabba t-tibdil fil-klima.
* It-tibdil fil-klima qed jagħmel ħsara lill-ħajja fuq il-pjaneta tagħna (inklużi lilna) direttament u indirettament billi:
* jogħlew il-livelli tal-baħar,
* jisħon il-baħar,
* speċi invażivi qed jieħdu post dawk indiġeni,
* it-temperaturi aktar sħan ibiddlu l-ħin meta jiftħu l-fjuri, li jaffettwa id-dakkir,
* jitgerfxu l-mudelli tal-passa tal-annimali (u l-kaċċa tista’ tagħmilha agħar),
* jitkissru l-ktajjen tal-ikel, li jaffettwaw l-impjiegi bħal dawk tas-sajjieda, u
* jitgerfxu iċ-ċikli naturali bħaċ-ċiklu tal-ilma u ċ-ċiklu tal-karbonju.
* Il-bini qed jeqred art li hija meħtieġa għall-biedja u spazji miftuħin naturali.
* Fil-biedja fuq skala industrijali qed jużaw aktar pestiċidi u fertilizzanti li jagħmlu ħsara lis-sorsi ta’ ilma ta’ taħt l-art (akwiferi).
* Il-qtugħ tas-siġar (deforestazzjoni) qed jagħmilha aktar diffiċli biex nikkontrollaw is-CO2.

**Nixtiequ nissuġġerixxu dawn l-ideat…**

* Inħeġġu r-riċiklaġġ ta’ apparat elettroniku qadim billi noffru inċentivi lin-nies.
* Innaqqsu l-iskart, speċjalment fin-natura u fuq il-bajjiet billi:
* inżidu aktar bins bl-għatu (biex l-iskart ma jtirx) u nbattluhom regolarment,
* ninkoraġġixxu sistemi ta’ ‘neighbourhood watch’ biex nirrapportaw abbużi u nsaħħu multi, bl-għajnuna ta’ kameras CCTV,
* ikollna programmi edukattivi fl-iskejjel biex jindirizzaw ir-rimi tal-iskart (speċjalment fi skejjel li mhumiex parti minn EkoSkola),
* inżidu l-clean-ups – forsi b’attivitajiet divertenti bħal mixi, ġiri, u għawm – appoġġati mill-istat, in-negozji, l-iskejjel, u gruppi oħra,
* inqajmu kuxjenza billi nuru r-riżultati l-clean-ups (ammont ta’ skart miġbur, spejjeż, ħin, sforz),
* inbiddlu straws tal-karta ma’ dawk tal-metall li jistgħu jerġgħu jintużaw, bl-għajnuna ta’ kampanji ta’ għarfien permezz fil-midja,
* innaqqsu jew nipprojbixxu l-plastik li jintuża darba, nibdluhom ma’ oġġetti li jistgħu jerġgħu jintużaw jew li jkunu magħmula mill-pjanti, u neħilsu mill-boroż żgħar tas-supermarkets,
* nippromovu l-użu ta’ materjal organiku għall-ippakkjar u nġegħlu lill-kumpaniji jnaqqsu l-materjali tal-ippakkjar, u
* infasslu ħitan vertikali bi pjanti lokali li m’għandomx bżonn ta’ ħafna attenzjoni u l-impjieg ta’ persuni biex jieħdu ħsiebhom.
* Nerġgħu naħsbu mill-ġdid il-liġijiet dwar kaċċa u pieni aktar iebsa kontra l-kaċċa illegali minħabba t-theddid dejjem jiżdied għall-bijodiversità.
* Titwessa l-Iskema ta’ Rifużjoni tal-Kontenituri tax-Xorb (BCRS) biex tinkludi l-kontenituri kollha tal-plastik, bħall-fliexken tax-xorb, fliexken tas-sapun u kontenituri tal-ikel.
* Issir sistema ta’ rifużjoni bbażata fuq il-piż tal-plastik biex tinkoraġġixxi aktar rimi u riċiklaġġ.
* Nipprovdu soluzzjonijiet għall-ikkompostjar ta’ skart organiku fil-komunità.
* Nippromowvu innovazzjonijiet bħall-reverse printing biex jitnaqqsu l-użu tal-karta u l-linka, u ninkoraġġixxu l-istampar fuq iż-żewġ naħat tal-karta.
* Insaħħu r-regoli biex titwaqqaf l-importazzjoni ta’ speċi barranin, inkluż persuni li qed jirritornaw minn xi vjaġġ, biex nevitaw ħsara ekoloġika.
* Noħolqu santwarju fejn annimali eżotiċi mhux mixtieqa ikunu ikkurati u jitnaqqas ir-riskju fuq l-ekosistemi lokali.
* Ninfurzaw ir-regoli kontra l-abbandun ta’ annimali domestiċi mhux mixtieqa biex nipproteġu l-ispeċi lokali u niżguraw il-benesseri tal-annimali li ma jistgħux jgħixu fis-selvaġġ.
* Jingħata għarfien lill-pubbliku permezz tal-midja nazzjonali, assemblies fl-iskejjel u inizjattivi fil-komunità dwar l-ispeċi endemiċi u indiġeni mhedda.
* Inwaqqfu ċentri interpretattivi madwar il-gżejjer biex jipprovdu lill-viżitaturi b’informazzjoni dwar l-ekosistemi lokali.

**2. Il-Ħarsien tal-Baħar u l-Kosta**

**Qed ninkwetaw għax…**

* Tagħmir tas-sajd abbandunat qed jikkawża ghost fishing u joqtol il-ħajja tal-baħar.
* Pjanti endemiċi bħal Pankrazju selvaġġ qed jaffaċċjaw l-estinzjoni minħabba li qed jiġu jirfsu fuqhom u minħabba l-iskart.
* Drenaġġ u fjuwil minn dgħajjes qed jagħmlu ħsara lill-pjanti l-annimali tal-baħar.
* Il-ħsejjes qawwija (tniġġis akustiku) fil-baħar qed ifixklu l-ħajja tal-baħar.
* Il-plastik, inkluż biċċiet żgħar magħrufin bħala microplastics, qed iweġġa’ l-ħut u fkieren li jaħsbu li l-boroż tal-plastik huma ġelatina tal-baħar.
* Filtri tas-sigaretti u kiosks fuq il-bajjiet huma l-aktar kawżi ta’ tniġġis fuq il-bajja.
* L-ankri tad-dgħajjes qed jeqirdu l-mergħat tal-Posidonia ta’ taħt il-baħar.
* Is-sajd eċċessiv qed jhedded l-ispeċi marini.
* Karavans mhux ikkontrollati qed jikkawżaw tniġġis li jagħmel ħsara lill-kosta.
* Bini viċin il-kosta qed iniġġes il-baħar bil-konkrit u materjal tal-kostruzzjoni.
* Il-kurrenti tal-baħar qed jiġbru l-iskart f’żoni kbar ta’ ħmieġ, li jipperikolaw kemm il-ħlejjaq tal-baħar kif ukoll il-bnedmin.

**Nixtiequ nissuġġerixxu dawn l-ideat…**

* L-impjieg ta’ rangers tal-baħar bl-użu tal-AI biex jimmonitorjaw u jwaqqfu attivitajiet illegali.
* Ġbir ta’ xbieki abbandunati bl-għajnuna tas-sajjieda, kalamiti jew dirgħajn robotizzati, u l-promozzjoni tal-użu ta’ xbieki bijodegradabbli.
* Jingħataw fondi għar-riċerka fuq xbieki tas-sajd bijodegradabbli.
* Jitħarsu l-fkieren billi jitnaqqas id-dawl, jinżammu l-bajjiet nodfa, u jiġu rrappurtati xbieki mitlufa.
* Jitnaqqas l-ammont ta’ viżitaturi u t-tniġġis f’Kemmuna.
* L-immaniġġjar tal-fish farms ikun aktar sostenibbiltà sabiex jittaffa s-sajd eċċessiv.
* Jingħataw inċentivi għal min jivvjaġġa bid-dgħajsa u l-karozza ma ħaddieħor.
* Infurzar tal-liġijiet dwar l-ankrar.
* Promozzjoni ta’ bajjiet li fihom ma jistax isir tipjip.
* Protezzjoni tal-Pankrazju selvaġġ b’tabelli u ċnut, u ssir estensjoni tal-projbizzjoni fuq il-konsum tar-rizzi.
* Inċentivi għall-kiosks, ristoranti u bars biex jadottaw prattiċi sostenibbli bħall-immaniġġjar tal-iskart, prodotti ekoloġiċi u pannelli solari.
* Issir riċerka fuq materjali sostenibbli u jkun hemm postijiet għar-riċiklaġġ tal-boroż tal-plastik.
* Żieda fil-prezz tal-ilma fil-fliexken biex ikunu mħeġġa l-użu ta’ fliexken li jerġgħu jintużaw, u installazzjoni ta’ magni BCRS tul il-kosta biex ir-riċiklaġġ ikun aktar faċli.
* Jingħataw sistemi ta’ Reverse Osmosis u jsir investiment f’water fountains matul il-kosta biex jitnaqqas l-użu tal-fliexken tal-plastik.
* Jingħataw inċentivi għall-użu ta’ fliexken tal-ilma personali.
* Isiru regoli aktar stretti sabiex jitnaqqas it-tniġġis tad-dawl u tal-ħsejjes viċin il-kosta.
* Tqegħid ta’ bins ħdejn deckchairs u ħitan riflettivi (reflective barriers) għall-karozzi pparkjati qrib il-baħar.
* Issir riċerka dwar metodi effiċjenti biex jitneħħa l-mikroplastik u l-iskart mir-ramel.
* Appoġġ għal fieri tax-xjenza fl-iskejjel kollha biex tingħata spinta lill-interess f’soluzzjonijiet sostenibbli.
* Inċentivi lill-bejjiegħa tal-ħut biex jużaw inqas plastik u jżidu l-għarfien dwar għażliet sostenibbli.
* Li l-gvern jikkontrolla l-kwalità u t-tip ta’ ħut li jinbiegħ fis-swieq.
* Jitnaqqsu d-dgħajjes f’ċerti żoni biex jitnaqqas it-tniġġis.
* L-impjieg ta’ ħaddiema biex jiġbru l-iskart qrib dgħajjes ankrati u jitnaqqas it-tniġġis.
* Infurzar tal-liġijiet kontra l-ikkampjar illegali.

**3. Il-Bidla fil-Klima u l-Komunitajiet Kostali**

**Nixtiequ nissuġġerixxu dawn l-ideat…**

* Inaqqsu n-numru ta’ karozzi li jaħdmu fuq il-fjuwils fossili, intejbu t-trasport pubbliku u nagħmlu l-karreġġjati tar-roti aktar siguri.
* Nikkontrollaw l-użu tal-ilma ħelu mill-boreholes għall-biedja u noħolqu netwerk aħjar ta’ distribuzzjoni tal-ilma.
* Inħawlu aktar siġar lokali biex nużaw inqas ilma u nbaxxu t-temperaturi.
* Iħarsu u ninkoraġġixxu l-formazzjoni tal-għaram tar-ramel biex titnaqqas il-ħsara kkawżata miż-żieda fil-livell tal-baħar
* Ma nħallux bini qrib il-kosta u nistabbilixxu distanzi tas-sigurtà (setbacks) mill-kosta.
* Niġbru l-ilma tax-xita fuq skala nazzjonali u nwassluh lejn sistemi RO minflok is-sistema tad-drenaġġ, biex ma jintilifx fil-baħar.
* Iħarsu ż-żoni kostali billi:
* iżidu r-ramel jew sediment biex nerġgħu nibnu bajjiet li jkunu tilfu r-ramel u jinħolqu barrieri naturali kontra l-mewġ u ntejbu ż-żoni rikreattivi,
* jinstallaw strutturi perpendikulari mal-kosta (groynes) biex jaqbdu r-ramel u jnaqqsu t-telf tal-materjal mill-bajja u nipproteġu l-kosta, u
* jimbnew ħitan qawwija (sea walls) f’żoni vulnerabbli biex nipproteġu l-infrastruttura u l-komunitajiet kostali mill-enerġija tal-mewġ u l-għargħar.

**4. L-Enerġija Rinnovabbli u l-Futur ta’ Malta**

**Nixtiequ nissuġġerixxu dawn l-ideat…**

* Issir kampanja dwar l-iffrankar tal-enerġija fuq il-midja soċjali bl-użu ta’ personalitajiet magħrufa (bħal atturi u l-Prim Ministru) għal impatt akbar.
* Nisfruttaw aktar ix-xemx ta’ Malta u nesploraw sorsi ġodda ta’ enerġija rinnovabbli, bħal pannelli tax-xita u konvertituri tal-enerġija tal-mewġ.
* Nużaw turbini żgħar u kwieti tat-tip "tulip" biex jiġġeneraw aktar enerġija mir-riħ f’żoni pubbliċi.
* Ngħinu lill-familji biex jiffrankaw l-enerġija billi jużaw timers mal-apparat u nedukawhom dwar teknoloġiji ta’ ffrankar tal-enerġija, bħall-LEDs.
* Intejbu l-infrastruttura għaċ-ċikliżmu b’aktar karreġġjati tar-roti, inċentivi, spazji ta’ tagħlim u ħażna sigura.
* Noffru spazji siguri għall-ħażna tar-roti u scooters fl-iskejjel, u niżguraw rotot siguri biex ninkoraġġixxu mezzi alternattivi ta’ trasport.
* Norganizzaw workshops interattivi dwar il-benefiċċji tal-enerġija rinnovabbli biex in-nies jitħajru jużawha aktar.
* Ninstallaw aktar pannelli solari f’postijiet pubbliċi, fuq bankini, parkeġġi u dwal tat-toroq biex nużaw ix-xemx b’mod aktar effiċjenti.
* Nagħmlu djar aktar effiċjenti bl-insulazzjoni aħjar, bħal ħġieġ doppju (double glazing).
* Nużaw tablets iċċarġjati bix-xemx fl-iskejjel għal tagħlim diġitali b’aċċess ugwali għal kulħadd.
* Ngħallmu ħiliet prattiċi dwar l-użu mill-ġdid tal-affarijiet, bħat-tiswijiet u l-ħjata, biex nippromwovu s-sostenibbiltà.
* ninstallaw tagħmir tal-ġinnastika li jiġġenera enerġija f’faċilitajiet pubbliċi u privati, u niżguraw li jinżamm f’kundizzjoni tajba.
* Intejbu t-trasport pubbliku billi nintroduċu xarabanks elettriċi u nagħmluh aktar nodif, puntwali u aċċessibbli.
* Nippromwovu mezzi alternattivi ta’ trasport, bħal roti tal-pedali, karozzi elettriċi u anke vetturi li jaħdmu bl-idroġenu, biex inaqqsu l-emissjonijiet u ninkoraġġixxu mobilità sostenibbli.
* Noħolqu spazji rilassanti fuq il-bjut tal-iskejjel bi pjanti u tined għall-benesseri mentali.
* Niffokaw fuq il-ħolqien ta’ spazji ta’ interazzjoni soċjali minflok niddependu wisq fuq it-teknoloġija.
* Nintroduċu inizjattivi mingħajr mobiles fl-iskejjel biex intejbu l-interazzjoni soċjali u l-konċentrazzjoni.
* Ninkoraġġixxu l-użu mifrux ta’ batteriji rikarikabbli fl-iskejjel u l-komunitajiet biex jitnaqqas l-iskart minn batteriji li jintużaw darba biss, u jiġu promossi metodi aktar sostenibbli għall-użu tal-enerġija.

***Kulleġġ Maria Regina, Skola Primarja Marija Bambina, Mellieħa***

**Tema 1: Il-Ħarsien tan-Natura**

Sur President

Jiena Jack Bartolo, qed nitkellem f’isem il-Kulleġġ Maria Regina, Skola Primarja Marija Bambina, Mellieħa. Jien membru tal-Kumitat EkoSkola, u flimkien mal-ħbieb tiegħi, ħdimna ħafna biex nieħdu ħsieb in-natura.

In-natura mhix xi ħaġa 'l bogħod minna. Hija parti importanti fil-ħajja tagħna ta’ kuljum – mill-arja li nieħdu n-nifs tagħha, sal-ilma li nixorbu, u l-ikel li nieklu.

Għalina, li nieħdu ħsieb in-natura mhuwiex biss idea tajba, imma hi d-dmir ta’ kulħadd. Jekk ma nagħmlu xejn, u nkomplu nistmaw lid-dinja tagħna ħażin, se nkunu aħna u t-tfal tal-futur li nbatu. Fl-iskola tagħna, ħarisna madwarna u rajna xi stajna nagħmlu biex ngħinu l-ambjent. Bħala kumitat, organizzajna attivitajiet varji, kampanji ta’ għarfien, u inizjattivi prattiċi bħall-użu mill-ġdid ta’ materjali.

Żewġ proġetti li aħna kburin bihom kienu t-tiżjin tal-iskola fi żmien il-Milied b’materjali riċiklati, u għall-Jum l-Omm ikkrejajna rigali bl-użu ta’ kartun tal-bajd u materjali riċiklati. Dawn il-proġetti ma kienux biss kreattivi, iżda kienu ta’ eżempju ta’ kif nistgħu nieħdu ħsieb l-ambjent b’mod sostenibbli.

Nemmen li għad fadal ħafna xi jsir! Għad naraw ħafna żoni naturali li mhumiex miżmuma, tniġġis fit-toroq, u nies li ma jirrispettawx l-ambjent. Bħala tfal, nixtiequ naraw aktar azzjoni, aktar investiment, u aktar edukazzjoni biex il-kliem jinbidel f’azzjoni.

Jiena Sloan Rycken, u nixtieq noffri żewġ suġġerimenti li ħarġu mill-xogħol tagħna u li nemmnu li jistgħu jgħinu lil pajjiżna jimxi 'l quddiem lejn il-Viżjoni ta’ Malta sal-2050.

L-ewwel suġġeriment hu li jiżdiedu l-inizjattivi fil-komunità biex jiġu protetti u restawrati żoni naturali, speċjalment dawk qrib l-iskejjel. B’hekk aħna jkollna kuntatt regolari man-natura. Dan mhux biss jgħinna napprezzaw l-ambjent imma jgħin fis-saħħa mentali tagħna.

It-tieni suġġeriment hu li l-iskejjel jkunu mgħejuna biex jużaw aktar materjali sostenibbli u jirrikonoxxu l-isforzi ambjentali tagħna. Dan jista’ jsir permezz ta’ proġetti bħal tagħna u b’għajnuna prattika biex dak li nitgħallmu fil-klassi jkun rifless f’dak li nagħmlu f’ħajjitna.

Aħna rridu nkunu parti mis-soluzzjoni. Irridu naraw futur fejn il-bniedem u n-natura jgħixu f’armonija – fejn il-progress ma jiġix bi ħsara għall-ambjent.

Grazzi talli smajtuna, u grazzi talli qed tagħtu importanza lill-vuċi tagħna bħala t-tfal ta’ Malta. Flimkien, nistgħu nibnu futur aħjar. Grazzi.

***Kulleġġ San Alwiġi, Skola Sekondarja, Birkirkara***

**Tema 2: Djar bi Prezz Raġonevoli**

Sur President

Aħna, il-kumitat tal-EkoSkola, qegħdin hawn illum mhux biss bħala studenti, imma bħala ċittadini mħassba dwar il-futur ta’ Malta. Minħabba li pajjiżna hu żgħir, il-potenzjal tiegħu qiegħed dejjem jiġi mhedded, speċjalment minħabba l-kriżi tal-proprjetà.

**Iż-żieda fil-popolazzjoni minkejja li l-art innifisha hija limitata**

Minkejja l-iżvilupp kostanti ta’ djar f’kull rokna ta’ pajjiżna, li jkollok dar baqgħet diffiċli għal ħafna. Il-prezzijiet għoljin qed jagħmlu x-xiri impossibbli, u ħafna proprjetajiet jinxtraw mhux biex jinġabru familji fihom, imma biex jiġu mibjugħa bi profitt kbir jew mikrija bi prezzijiet esaġerati. B’din il-prattika, ħafna żgħażagħ u familji jsibu diffikultà kbira biex jiksbu akkomodazzjoni sigura u affordabbli.

**Soċjetà li qed tikber u ssir iktar multikulturali**

Malta saret ċentru multikulturali li jattira nies minn diversi pajjiżi. Filwaqt li dan huwa vantaġġ, qed joħloq pressjoni fuq l-infrastruttura, is-servizzi soċjali u s-suq tal-kera. Il-prezzijiet għolew b’mod drastiku, u x-xiri ta’ dar saret ħolma għal ħafna. Il-pagi medji ma laħqux dawn il-bidliet, u ħafna żgħażagħ bilkemm jifilħu għall-kera, aħseb u ara biex jippjanaw għall-futur.

**Analiżi tal-pagi u l-prezzijiet tal-proprjetà**

Din l-insigurtà finanzjarja qed taffettwa b’mod negattiv l-istabbiltà soċjali. Il-ġenituri jridu jaħdmu sigħat twal biex ilaħħqu mal-ispejjeż esaġerati, u dan qed iwassal għal nuqqas ta’ preżenza fil-familja. Dan kollu qed jagħmel impatt fuq il-benesseri mentali, il-kwalità tal-ħajja u anke fuq id-deċiżjoni ta’ koppji jekk ikollhomx tfal jew le.

**L-impatt fuq l-ambjent u l-kwalità tal-ħajja**

Il-prezzijiet għoljin tad-djar qed iġiegħlu lin-nies jgħixu f’kundizzjonijiet restritti (per eżempju jkollhom jgħixu ma’ nies oħra) jew f’żoni inqas mixtieqa. Dan qed ikollu impatt fuq is-saħħa mentali, il-kwalità tal-ħajja, l-istabbiltà soċjali, kif ukoll żieda fit-traffiku u t-tniġġis. Djar ħodor, denji u affordabbli m’għandhomx ikunu ħolma imma standard nazzjonali.

L-istress finanzjarju jista’ jwassal għal problemi psikoloġiċi serji. L-istress kostanti fuq il-ġenituri u l-koppji jista’ jirrifletti fuq it-tfal, li jistgħu jispiċċaw fi problemi edukattivi, ta’ mġiba jew saħansitra ta’ kriminalità.

**Is-suġġerimenti tagħna lill-parlament**

Min-naħa tagħna, il-Kulleġġ jgħin lill-ġenituri/kustodji/familji li qegħdin f’sitwazzjonijiet bħal dawn msemmija billi jipprovdi l-kotba tal-iskola, l-uniformi u riżorsi ta’ tagħlim b’xejn u anki għajnuna fi tqassim ta’ xi ikel.

Inħossu li intom tistgħu taħdmu flimkien biex f’Malta:

1. Jissaħħu l-iskemi ta’ djar soċjali, affordabbli u sostenibbli, b’enfasi fuq disinji ekoloġiċi u infrastruttura moderna.
2. Il-pagi jkunu f’livell bilanċjat mal-ispejjeż tal-għajxien, biex kulħadd ikollu aċċess għal dar komda u sigura.
3. Jiġu imposti regolamenti aktar b’saħħithom fuq il-kera u t-trażżin tal-ispekulazzjoni fil-proprjetà, biex nipproteġu lix-xerrejja u l-inkwilini.
4. L-iżvilupp għandu jibbilanċja l-ħtiġijiet urbani mal-protezzjoni tal-ambjent, sabiex Malta tibqa’ pajjiż sostenibbli.

Il-ġejjieni ta’ Malta jiddependi fuq ħidma kollettiva, speċjalment tagħkom, biex insaħħu l-aċċess għal djar denji u sostenibbli. Grazzi.

***Konservatorju tal-Isqof, Skola Sekondarja, Għawdex***

**Tema 3: Arja Aktar Nadifa u Inqas Traffiku**

Sur President,  
Illum se nitkellem dwar kif l-iskola tagħna ħadmet fuq it-tema ta’ Arja aktar nadifa u inqas traffiku, filwaqt li noffru xi suġġerimenti li jaqblu mal-Viżjoni ta’ Malta għall-2050. Il-Viżjoni ta’ Malta għall-2050, timmira għal pajjiż aktar nadif, aħdar u newtrali għall-karbonju. Għalhekk nixtiequ nagħmlu żewġ suġġerimenti ewlenin:

L-ewwel: sabiex in-nies iħossuhom komdi jħallu l-karozzi d-dar, nissuġġerixxu li ninvestu f’infrastruttura aktar sigura għall-mixi u għaċ-ċikliżmu; bħal bankini usa’, korsiji protetti għar-roti, u postijiet minn fejn taqsam it-triq aktar siguri.

It-tieni: li ninkoraġġixxu il-qalba lejn trasport pubbliku elettriku, speċjalment tax-xarabanks li jkunu aktar kwieti u nodfa jgħin biex jonqos it-tniġġis tal-arja u l-konġestjoni tat-traffiku .

Skont Envision 2050, irridu nimmaniġġjaw l-assi naturali tagħna biex niżguraw bilanċ ekoloġiku u prosperità nazzjonali fit-tul. Dawn huma xi suġġerimenti prattiċi biex nagħmlu dan:

* Xi lokalitajiet (bħall-Għarb) taw e-bikes lil żgħażagħ ta’ 16-il sena. Inħeġġu lill-lokalitajiet oħra biex jagħmlu l-istess.
* L-iskema tat-trasport b’xejn għall-iskejjel qed taħdem tajjeb f’Għawdex, u naqqset it-traffiku b’mod sinifikanti. Nissuġġerixxu wkoll xarabanks elettriċi għall-iskejjel.
* Ikunu nstallati wind farms fil-baħar fejn ma jkunux daqshekk jidhru sabiex jipproduċu enerġija nadifa mingħajr ma jħassru l-kosta sabiħa tagħna.
* F’Għawdex m’għandniex ħafna toroq li jegħrqu fix-xita (minbarra dik tax-Xlendi, għalkemm din ġiet għall-aħjar f’dawn l-aħħar sentejn), iżda f’Malta għad hemm diversi toroq li jegħrqu, u dan joħloq aktar traffiku. Li jinġabar l-ilma tax-xita jkun ta’ benefiċċju doppju.
* L-għotja lil dawk li jċedu l-liċenzja tagħhom għal 5 snin għandha tkun ħlas fi flus, mhux tnaqqis tat-taxxa. Mhux kulħadd iħallas €5,000 fis-sena f’taxxi, allura se jibbenefikaw biss dawk li jħallsu ħafna.
* Spazji kbar għall-parkeġġ jistgħu jkunu mgħottija b’pannelli solari, biex nipproduċu enerġija nadifa u fl-istess ħin nagħmlu użu aħjar mill-ispazju.
* Żoni aktar ħodor bħall-parks kbar bit-turf. F’Għawdex, iż-żoni ħodor li għandhom turf (bhall-Fossa taċ-Ċittadella u Villa Rundle) m’aħniex permessi li nimxu fuqhom. Darba konna tlabna sabiex jinfetaħ il-ground tal-futbol meta ma jkunx qed jintuża, iżda qalulna li ma kienx possibbli. Għandna bżonn spazji fejn nagħmlu pikniks u nilagħbu bil-ballun, frisbee u logħob ieħor.
* Fl-iskola, ħawwilna ħafna pjanti ġodda, li mhux biss inaddfu l-arja, iżda jagħmlu wkoll l-iskola tagħna post isbaħ fejn nitgħallmu.

Flimkien, nistgħu ngħinu lil Malta tieħu n-nifs aħjar u tgħix b’mod aktar ekoloġiku sal-2050. Grazzi!

***Skola Sta Tereża, Kerċem, Għawdex***

**Tema 4: Intejbu l-Iskejjel**

Sur President,

Fl-iskola tagħna, Santa Tereża, il-pjan ta’ azzjoni f’dawn l-aħħar sentejn iffoka fuq l-SDG 3: Saħħa u Benesseri. Din is-sena skolastika, b’mod partikulari, ħdimna fuq it-Tjubija u r-Rispett. X’jiswa li persuna tkun mimlija għerf imma mingħajr il-valuri tant importanti tar-rispett u qalb li taf tagħder u tħoss għal kulħadd? Illum, donnu n-nies m’għadhomx jimpurtahom minn xulxin daqs qabel. Kull persuna, tkun xi tkun l-età tagħha, tgħaddi minn xi battalja: kbira jew żgħira, tidher jew ma tidhirx. Għalhekk, kelma tajba u l-empatija huma importanti. Tbissima jew kelma tajba ma jiswewx flus, imma jistgħu jagħmlu differenza kbira u jġibu dawl f’ħajjet ħaddieħor.

Matul din is-sena skolastika, organizajna diversi attivitajiet biex inkomplu nxerrdu u nkabbru l-għarfien tagħna. F’Ottubru, nedejna kompetizzjoni ta’ posters bit-tema Tjubija u r-Rispett. Il-livell ta’ posters milħuq kien tajjeb ħafna. Għalhekk, għażilna l-aqwa 10 posters, ipprintjajnihom fuq kanvas A3 u dendilnihom fil-kurituri prinċipali tal-iskola, biex ikunu ta’ ispirazzjoni għal kulħadd.

Fl-Avvent, il-kumitat tal-EkoSkola flimkien mal-Pastoral Care Team tal-iskola, bis-sapport sħiħ tal-Kunsill Lokali tar-Rabat Għawdex, ħriġna nduru fit-toroq tal-belt, żorna djar tal-anzjani, u apparti li ferraħnihom bil-kant tal-Milied, qassamnilhom kartolini b’messaġġi li għamlu l-istudenti. Tajniehom ukoll il-ġulepp tal-ħarrub li għamilna aħna flimkien mal-għalliema tagħna waqt proġett li kellna dwar is-siġra tal-ħarrub.

Fl-ewwel term, edukatriċi ġabitilna siġra u ħloqna s-Siġra tat-Tjubija li maz-zkuk tagħha dendilna ‘Atti ta’ Tjubija’ differenti. L-istudenti setgħu jieħdu waħda u jwettquha fil-komunità. Fit-tieni term, ħdimna bil-kontra. Is-siġra kienet vojta, u l-istudenti wettqu l-‘Atti ta’ Tjubija’, kitbu dwarhom u ddendluhom fuqha.

Fl-ewwel ta’ Mejju, il-kumitat tal-EkoSkola ħa sehem f’Kids in the City, organizzat mill-Kunsill Lokali tar-Rabat Għawdex. Ġibna s-Siġra tat-Tjubija mimlija b’Atti ta’ Tjubija, qassamna xitel u pjanti, u ħdimna crafts għal Jum l-Omm b’messaġġi ta’ apprezzament. Sħaqna fuq l-apprezzament tal-prodott lokali u l-importanza tal-konsum ta’ frott u ħaxix. Attivitajiet oħra relatati ma’ Tjubija u Rispett kienu stejjer ta’ studenti li nqraw fit-talba ta’ filgħodu.

Bħal parti mill-Viżjoni Malta 2050 nissuġġerixxu programmi ta’ edukazzjoni olistika għal kulħadd li jisħqu fuq il-valuri soċjali, bħall-empatija, t-tjubija u r-rispett. B’hekk iċ-ċittadini isiru aktar konxji u responsabbli tal-aġir tagħhom lejn l-oħrajn. Dawn il-programmi għandhom ikunu parti minn kampanja fuq is-saħħa mentali, l-inklużjoni u l-kultura ta’ rispett biex tinħoloq soċjetà aktar ġusta u ta’ sostenn. Grazzi

***Kulleġġ San Tumas More, Margaret Mortimer, Skola Sekondarja, Santa Lucia***

**Tema 5: Kura tas-Saħħa Aħjar**

Sur President,

Fil-iskola tagħna, nagħtu importanza kbira lill-kura tas-saħħa, speċjalment f’żewġ oqsma ewlenin: is-saħħa mentali u l-vizzji. Sabiex insaħħu l-għarfien fost l-istudenti, stedina lill-Assoċjazzjoni tal-Istudenti tal-Mediċina biex jiddiskutu mat-tfal tad-Disa’ Sena dwar disturbi fl-ikel u kif il-perċezzjoni dwarhom infushom taffettwa s-saħħa mentali. Din id-diskussjoni wasslet biex ħafna studenti fehmu aħjar is-sintomi u l-konsegwenzi ta’ dawn id-disturbi.

L-istudenti tal-Għaxar Sena kellhom diskussjoni dwar il-vizzji, fosthom it-tipjip, l-alkoħol u l-logħob tal-azzard. Bosta drabi, il-vizzji huma meqjusa bħala problema personali, imma fil-verità huma kwistjoni tas-saħħa. Id-dipendenza fuq dawn is-sustanzi u l-imġiba tista’ taffettwa l-ħajja ta’ persuni u dawk ta’ madwarhom. Għalhekk, fiż-żmien li ġej se nkomplu dawn il-kampanji ta’ għarfien biex nevitaw dawn il-problemi fost iż-żgħażagħ.

Kull sena, l-istudenti tal-Ħdax-il Sena, flimkien ma’ dawk li jistudjaw is-suġġett tas-Saħħa u l-Kura Soċjali, attendew kors tal-Ewwel Għajnuna, organizzat mid-Direttorat tal-Edukazzjoni. Dan il-kors offra opportunità biex it-tfal tgħallmu ħiliet essenzjali bħal kif tirreaġixxi f’sitwazzjonijiet ta’ emerġenza, kif tgħin lil xi ħadd f’periklu, u kif tapplika tekniki ta’ salvataġġ. Id-Dipartiment tas-Saħħa u s-Sigurtà tal-iskola tagħna stieden lill-istudenti tal-Mediċina biex jagħmlu testijiet tas-saħħa, inklużi dawk tal-pressjoni tad-demm u testijiet taz-zokkor għall-istaff u l-ġenituri.

Fis-suġġett tas-Saħħa u l-Kura Soċjali fl-iskola, apparti l-lezzjonijiet kontinwi mal-istudenti, spiss isiru attivitajiet diversi relatati mas-saħħa u l-benesseri. Tnediet kampanja b’kollaborazzjoni mal-infermiera li pprovdiet lill-istudenti għarfien dwar is-saħħa u d-divers faċilitajiet tas-saħħa. B’mod simili, saret ukoll żjara fiċ-Ċentru ta’ San Miguel ma’ tfal b’abbiltajiet differenti u tħejjew ukoll diversi attivitajiet mal-anzjani fl-iskola stess.

L-iskola tagħna torganizza diversi attivitajiet relatati mas-saħħa u l-benesseri. Pereżempju, żjara fiċ-Ċentru ta’ San Miguel ma’ tfal b’abbiltajiet differenti u attivitajiet mal-anzjani fl-iskola stess. Dawn l-inizjattivi jgħinu biex l-istudenti jifhmu aktar l-importanza tal-inklużjoni u s-solidarjetà.

Biex Malta tilħaq il-miri tagħha għall-2050, irridu ntejbu l-kura tas-saħħa fuq livell nazzjonali. Għalkemm saru ħafna żviluppi fil-kura tas-saħħa, xorta għad fadal xi jsir. Żmien twil ta’ stennija biex tinqeda, nuqqas ta’ ħaddiema, u pressjoni fuq l-isptarijiet huma fost l-akbar diffikultajiet. Is-servizz jista’ jitjieb billi jsir aktar użu ta’ teknoloġija moderna, isir aktar investiment fis-settur, isir immaniġġjar aħjar tal-ħaddiema, u tingħata aktar attenzjoni għall-prevenzjoni tal-mard. Appoġġ għal assigurazzjoni privata u ħinijiet estiżi fl-isptarijiet u ċ-ċentri tal-outpatients jistgħu jgħinu biex il-pazjenti jkunu servuti b’mod aktar effiċjenti.

Flimkien nistgħu nagħmlu differenza biex insaħħu s-saħħa f’pajjiżna. Grazzi!

***Kulleġġ San Injazju, Skola Primarja Ġużè Delia, Siġġiewi***

**Tema 6: Nippreservaw il-Kultura**

Sur President,

Jien jisimni Victoria u flimkien ma’ Laura, nixtieq nibda billi ngħid grazzi ta’ din l-opportunità unika biex naqsmu l-ideat tagħna. Illum se nitkellmu dwar x-xogħol tal-Kumitat EkoSkola u kif qed ngħinu biex Malta żżomm it-tradizzjonijiet ħajjin f’dinja li qed tinbidel b’rata mgħaġġla.

Il-Kumitat EkoSkola tal-Skola Primarja Ġużè Delia, Siġġiewi, qed ifassal u jippromwovi Heritage Trail għar-raħal tagħna ... idea li bdiet fis-snin tal-COVID-19. Minn stħarriġ li għamilna, sibna li 70% tan-nies qatt ma kienu marru mixja jew żaru post ta’ interess f’raħal twelidhom matul is-sena ta’ qabel. Dan uriena li hemm bżonn aktar għarfien dwar il-wirt kulturali, l-istorja u n-natura ta’ madwarna. Malta għandha wirt uniku u storja twila. Ħafna jaf bil-monumenti ewlenin bħat-tempji megalitiċi u l-Konkatidral ta’ San Ġwann, iżda kull belt u raħal joffri esperjenzi speċjali għal min iħobb l-istorja u t-tradizzjonijiet Maltin.

Waqt li konna qed infasslu l-*Heritage Trail*, indunajna kemm is-Siġġiewi joffri esperjenzi uniċi. Wieħed jista’ jmur passiġġata f’wieħed mill-widien li jdawru lil dan ir-raħal u japprezza l-ġmiel tan-natura; inkella jista’ jżur postijiet storiċi bħal Palazz Verdala, il-Knisja Parrokkjali ddedikata lil San Nikola u bosta kappelli u niċeċ mxerrdin mar-raħal kollu, jew jista’ jesplora snajja’ Maltin bħat-tagħsir taż-żebbuġ biex isir iż-żejt; l-għasir tal-għeneb għall-inbid; il-furnara u oħrajn.

Il-Heritage Trail jagħtina l-opportunità li napprezzaw dak li hu madwarna. Kultant ninsew kemm aħna ffortunati, u lanqas nagħtu każ kemm Malta hija sbieħ u għanja b’kultura. Matul dan il-proġett, ħafna mill-membri tal-kumitat żaru postijiet għall-ewwel darba ... esperjenza li fetħet għajnejhom fuq l-importanza ta’ dawn is-siti.

Wieħed mill-vantaġġi li żżur postijiet f’raħal twelidek hu li mhemmx bżonn tuża karozzi u allura mhux se żżid mal-problema tat-traffiku. Il-postijiet li nkludejna huma bla ħlas, tajbin għall-familja kollha, u aċċessibli għal kulħadd. Il-ħidma tagħna kellha bosta rabtiet mal-kurrikulu tal-iskola u b’hekk dak li studjajna minn fuq il-kotba ħa l-ħajja. Kellna l-opportunità li naħdmu mal-Kunsill Lokali u ma’ entitajiet differenti, u rajna l-ħidma siewja tal-ħaddiema u l-voluntiera.

L-użu tat-teknoloġija ma naqasx u Ħloqna wkoll app sempliċi li tagħti l-informazzjoni kollha dwar dan il-*Heritage Trail.* Tkun idea tajba li din l-idea tagħna tinfirex fi rħula oħra l-għaliex inizzjattivi bħal dawn jolqtu l-ideat tal-viżjoni Malta 2050. Fosthom insemmu:

* Il-protezzjoni tal-ambjent fl-istess waqt li jinħolqu opportunitajiet għal turiżmu sostenibbli.
* Kurrikulu ħaj u rilevanti għall-istudenti.
* Użu għaqli tar-riżorzi, l-ispazji u l-ambjent.
* Opportunitajiet alternattivi għall-użu tal-karozzi biex noħorġu.
* Ħarsien tas-saħħa mentali taċ-ċittadini kollha.

Grazzi.

***Kulleġġ San Tumas More, Skola Media Maria Goretti, Tarxien***

**Tema 7: Użu Għaqli tal-Art u l-Baħar**

Sur President,

Matul is-sentejn li għaddew aħna bħala kumitat tal-EkoSkola ħdimna fuq żewġ temi prinċipali: il-protezzjoni tal-biodiversità u l-immaniġġjar tal-iskart. Dawn iż-żewġ temi jorbtu direttament mal-użu tal-art u l-baħar tal-Gżejjer Maltin.

Minħabba żieda sinifikanti fil-popolazzjoni, qed tinħoloq pressjoni kbira biex jinbnew aktar residenzi – l-aktar blokok ta’ appartamenti li qed jeqirdu ftit ftit l-identità tal-pajsaġġ Malti. Binjiet għoljin qed ikollhom impatt negattiv fuq l-ambjent, fosthom nuqqas ta' dawl naturali u arja friska u iktar tniġġis u skart speċjalment waqt ix-xogħol ta' kostruzzjoni. Dawn il-binjiet għoljin qed joħolqu sfidi ġodda ukoll għal min investa flusu f’pannelli solari.

Problemi ambjentali oħra qed jinħolqu fl-użu tal-ibħra ta’ madwarna minħabba sajd eċċessiv, tniġġis minn fish farms u opri tal-baħar, skart fosthom plastik u żbroff ta’ drenaġġ għax l-infrastruttura eżistenti mhux dejjem qed tlaħħaq mad-domanda.

Bħala EkoSkola ħadna diversi inizjattivi biex jitħares l-ambjent marittimu inkluż il-ħlejjaq li jgħixu fih. Eżempju, ħdimna coasters forma ta’ fkieren tal-fuħħar biex ġbarna fondi biex addottajna 3 fkieren tal-baħar li kienu għal kura fiċ-ċentru ta’ Xrobb l-Għaġin immexxi minn Nature Trust. F’April li għadda organizzajna tindifa tal-bajja tal-Għadira minn diversi tipi ta’ skart; fosthom bċejjeċ ta’ njam u plastik. Għal din l-attività kienu involuti 115-il student u nġabru ‘l fuq minn 50kg skart apparti skart goff ieħor.

B’rabta mal-Viżjoni Malta 2050, qed naghtu dawn is-suġġerimenti biex nilqgħu għal dawn l-isfidi ambjentali. B’hekk ma nħarsux biss sal-ponta ta’ imneħirna imma inħarsu fit-tul biex verament ikollna żvilupp sostenibbli.

1. Huwa importantissimu li ma jsir l-ebda tip ta' bini f’zoni ODZ (Outside Development Zones) biex jitħarsu ż-żoni rurali li għad fadal mhux mittiefsa. B’hekk tinstema’ aktar l-vuċi tar-residenti u għaqdiet ambjentali li ilhom is-snin isemmgħu leħinhom fuq dawn il-problemi. Jeħtieġ li jiżdiedu l-inċentivi biex jiġu restawrati binjiet antiki jew abbandunati flok isiru binjiet ġodda. B’hekk jitħarsu l-ispazji miftuħa – li huma l-pulmun taż-żoni urbani.

2. Sidien privati ta’ propjetajiet imdaqqsa ikunu mħeġġa ibiegħu jew jikru l-propjetà tagħhom lill-Gvern biex isiru spazji ħodor miftuħa minflok jinbnew appartamenti.

3. Liġijiet ġodda biex jitħarsu d-drittijiet ta’ residenti li investew flushom f’pannelli solari (solar rights). Hemm min qed ibati falliment fl-investiment li għamel minħabba binjiet għoljin li nbnew maġenbu matul dawn l-aħħar snin. Fin-nuqqas ta’ dan, inqas nies qed jitħajru jagħmlu dan l-investiment. Dan apparti n-nuqqas ta’ dawl u arja naturali li qed taffettwa b’mod ħażin is-saħħa mentali tar-residenti.

4. Iktar inċentivi biex jitnaqqas it-traffiku biex jiġi evitat li jinbnew toroq ġodda u tittieħed art verġni. Eżempju: użu aktar ta’ trasport bil-baħar madwar il-Gżejjer Maltin u t-trasport tal-massa (metro). Minkejja li dawn jistgħu ikunu ta’ sfida finanzjarja, żgur li ma jistax ikun li sas-sena 2050 jibqgħu jiżdiedu eluf ta’ karozzi ġodda fis-sena, fit-toroq tagħna.

5. Reklamazzjoni tal-art b’mod responsabbli per eżempju biex jinbnew binjiet industrijali.

6. Jinbdew studji dwar teknoloġija ġdida (marine current energy) li tiġġenera l-elettriku permezz ta’ kurrenti tal-baħar.

7. Żoni marittimi sensittivi bħall-bajja ta’ Blue Lagoon għandhom jiġu mħarsa minn attivitajiet turistiċi eċċessivi li qed joħolqu ħafna sfidi ambjentali. Nifhmu li diġà bdew ċertu miżuri dwar l-ammont ta’ nies li jistgħu jżuru dil-bajja. Tajjeb li dawn il-miżuri jiġu estiżi f’bajjiet oħra fejn hemm sfidi simili, filwaqt li tingħata prijorità lir-residenti.

Filwaqt li nuru apprezzament talli tajtuna ċans insemmgħu leħinna fil-Parlament, ikun ta’ siwi kbir għalina lkoll jekk uħud minn dawn l-ideat li ressaqna jiġu attwati qabel ma issir aktar ħsara irreparabbli għall-ambjent. Grazzi.

***Kulleġġ Santa Klara, Skola Primarja Madonna tal-Mensija, San Ġwann***

**Tema 8: Impjiegi Eċċitanti għall-Futur**

Sur President

Jien Leonardo Bonnici, Viċi President tal-Kumitat tal-EkoSkola ta’ San Gwann. U jien Arianna Borg, membru tal-kumitat. Aħna t-tfal tal-lum, imma wkoll il-ħaddiema ta’ għada! Xtaqna nitkellmu dwar xi ħaġa li tolqotna ħafna: il-futur tal-impjiegi u xogħlijiet f’Malta!

Kif tafu, xi impjiegi qed jinbidlu jew ma għadhomx jeżistu, għax id-dinja qed tinbidel malajr ħafna! Sas-sena 2050, meta aħna nkunu adulti, x’xogħol se jkun hemm? X’għandha tiffoka fuqu Malta biex tkun lesta għall-futur?

Id-dinja għandha bżonn l-għajnuna. Id-dinja qed tisħon, il-livell tal-baħar qed jogħla, u hemm wisq tniġġis. Għandna bżonn nies għaqlin biex ikomplu joħolqu enerġija nadifa mix-xemx, mir-riħ, u anke mill-baħar. Immaġinaw kieku jkun hawn aktar inġiniera tal-pannelli solari jew disinjaturi tal-wind farms. Jekk Malta tiffoka fuq l-enerġija sostenibbli, inkunu nistgħu ngħinu biex nipproteġu l-gżejjer sbieħ tagħna u noħolqu impjiegi mill-aqwa.

Xogħol ieħor li qed jiżdied diġà hu fl-industrija tal-gaming. Ħafna minna nħobbu l-logħob tal-kompjuter. Hawn nies li jaqilgħu l-għajxien tagħhom billi jiddisinjaw il-logħob, jiktbu l-istejjer, u jittestjaw il-logħob. Malta diġà għandha xi kumpaniji tal-logħob, allura għaliex ma tikbirx aktar? Sal-2050, nistgħu nkunu l-aħjar post fl-Ewropa għal logħob ġdid u modern, inkluż logħob edukattiv kemm għaż-żgħar u kemm għall-kbar.

Xogħol ieħor importanti hu dak marbut mar-robotika u l-intelliġenza artifiċjali. Forsi fl-2050 ikollna robots li jgħinuna fl-iskola, fl-isptarijiet, u anke fil-ħwienet. Malta tista’ tibda tibni dawn it-tip ta’ impjiegi minn issa biex inkunu lesti għall-futur.

Ma nistgħux ninsew lix-xjenzati tal-klima u bijologi tal-baħar! Nistgħu nħarrġu liż-żgħażagħ biex jistudjaw il-baħar u l-ħlejjaq tiegħu u forsi jsibu mezz biex jonqos il-plastik jew joħolqu xi materjal ieħor li jieħu post il-plastik. Dawn huma impjiegi li jgħinu lin-natura u jżommu lil Malta sigura u nadifa.

Ladarba t-teknoloġija qed issir tant importanti, ix-xogħol tal-għalliema tat-teknoloġija u l-artisti diġitali se jkun tassew importanti. Hemm bżonn ta’ persuni li jistgħu jgħinu lill-oħrajn jitgħallmu kif jużaw għodod ġodda u jiżviluppaw ħiliet ġodda.

Fl-2050, Malta għandha tkun pajjiż mimli nies kreattivi u ħabrieka li jagħmlu affarijiet tal-għaġeb biex jgħinu lid-dinja u jibnu futur aħjar għal kulħadd.

Għax l-impjiegi ta' għada ... jibdew bil-ħolm tal-lum! Grazzi

***Kulleġġ San Ġorġ Preca, Skola Primarja Ġużeppi Aġius, Raħal Ġdid***

**Tema 9: Titjib fit-Trasport Publiku**

Sur President,

Jiena Leah... u jiena Jayelle! Aħna membri tal-EkoSkola mill-Kulleġġ San Ġorġ Preca, Skola Primarja Ġużeppi Agius f’Paola.

għażilna li nitkellmu dwar Tema numru 9: it-Titjib fit-Trasport Pubbliku – tema importanti u fuq fomm kulħadd!

Imma jekk il-karozzi tal-linja diġà huma b’xejn, għaliex għadna ma nużawhomx biżżejjed? Għaliex għadna nużaw il-karozzi privati kuljum u nkomplu nżidu it-traffiku?

Il-Viżjoni Malta 2050 tgħid li rridu nnaqqsu l-karozzi, inħarsu l-arja, u nagħtu prijorità lil min jimxi jew juża t-trasport pubbliku.

Fl-iskola tagħna, diġà qed nagħmlu differenza. Ħafna studenti jiġu l-iskola bil-mixi – speċjalment dawk li joqogħdu fil-qrib.

Meta jkollna quddiesa jew attivitajiet qrib, immorru bil-mixi. Għal wirjiet jew festivals użajna l-ġnien u t-teatru pubbliku quddiem l-iskola.

Xi lezzjonijiet nagħmluhom fil-ġnien tal-iskola jew fil-ġnien pubbliku viċin. B’hekk innaqqsu l-vjaġġi bla bżonn u nieħdu gost nitgħallmu fl-ambjent naturali.

Għall-ħarġiet u t-trasport ta’ kuljum, nużaw kowċ waħda kbira flok ħafna mini-buses, biex innaqqsu t-traffiku u t-tniġġis.

U biex anke ż-żgħar jitgħallmu jużaw trasport nadif, xtrajna balance bikes għall-kindergarten.

F’Malta diġà għandna karozzi tal-linja f’kull raħal, ferries bejn Malta u Għawdex, u bejn il-Belt, Tas-Sliema u t-Tliet Ibliet.

U issa qed insemmgħu metro taħt l-art jew light rail biex jonqos it-traffiku. Imma aħjar nistaqsu: kif sa nagħmluhom aktar attraenti għal kulħadd – speċjalment għat-tfal u l-familji?

Nissuġġerixxu:

• Karozzi tal-linja apposta għat-tfal tal-iskola, b’sigurtà u spazju għall-basktijiet.

• Vjaġġi ta’ spiss, speċjalment bejn l-irħula.

• Ferries ġodda li jgħaqqdu postijiet bħall-Birżebbuġa, Buġibba u Marsamxett.

U biex il-vjaġġ ikun pjaċevoli:

• Stazzjonijiet tal-ferry sbieħ u siguri, b’tabelli kbar u ċari.

• Post għar-roti fuq il-ferries, biex in-nies jgħaqqdu l-użu tar-rota u l-ferry flimkien.

Issir ‘app’ intelliġenti li tagħtik punti għal kull darba li tagħżel trasport nadif.

Nissuġġerixxu wkoll:

• Iktar inċentivi biex inħeġġu l-użu ta’ karozzi elettriċi flok dawk bil-fuel.

• Shuttle services għall-iskejjel biex jitnaqqas it-traffiku.

• Carpooling għall-ġenituri, fejn ġenituri jagħmlu vjaġġ wieħed b’ammont ikbar ta’ tfal.

• Servizz ta’ trasport apposta għall-staff tal-iskola, biex jonqsu l-karozzi fil-parkeġġi.

U biex it-toroq ikunu aktar siguri, għandu jkun hemm:

• Liġijiet aktar iebsa kontra sewwieqa li jsuqu b’mod perikoluż, jipparkjaw ħażin jew ma jużawx ‘indicators’.

• Żieda fil-multi u fit-tneħħija ta’ punti fuq il-liċenzja.

Fl-iskola nissuġġerixxu li jkollna formola waħda ta’ kunsens iffirmata fil-bidu tas-sena għall-attivitajiet barra mill-iskola. Dan ifisser inqas skart, inqas telf ta’ ħin, u iktar rispett għall-ambjent.

Aħna tfal, qed nagħmlu dak li nistgħu bl-eżempji tajbin tagħna. Malta għandha ċ-ċans tkun pajjiż fejn kulħadd – tfal, anzjani u familji – jista’ jivvjaġġa b’mod sigur, nadif u pjaċevoli.

Ejja nibdew issa – mhux għada! Grazzi talli smajtuna!

***Skola Sekondarja ta’ San Franġisk, Sliema***

**Tema 10: Tħejjija għal Bidliet Globali**

Sur President,

Jiena, Elizabeth, u l-ħabiba tiegħi, Martina, illum qeghdin hawn biex, f’isem l-istudenti ta’ St Francis Sliema, nindirizzaw lil kull persuna f’din il-kamra dwar l-importanza li nkunu preparati biex naffaċċjaw il-bidliet globali u nkunu kapaċi nkampaw f’realtajiet differenti.

Sfortunatament, il-bidliet globali huma realtà li qed isseћћ b’rata mgħaġġla ħafna. Il-bidliet globali jaffettwaw l-aspetti kollha ta’ ħajjitna: x’nieklu, x’nagħmlu fil-ћin liberu, l-iskola, is-saћћa fiżika u mentali u l-benessri ġenerali tagħna, kif ukoll l-ekonomija u x-xogћol, it-temp u l-klima, u saħansitra il-karatteristiċi fiżiċi u ġeografiċi tal-pjaneta. Għalhekk ma nistgħux nibqgħu passivi quddiem din il-qerda. Hemm bżonn naħdmu flimkien biex inħallu dinja aħjar lil ta’ warajna. Dawn huwa ftit mill-affarijiet li għamilna bħala skola biex nagħmlu differenza f’dan il-qasam.

Naqqasna l-użu ta’ fliexken tal-plastik fl-iskola billi għamilna water fountain. Ħawwilna siġar u pjanti li nieħdu ħsiebhom aħna stess, filwaqt li l-istudenti tas-seba’ sena qed jieħdu ħsieb terrarium bi pjanti endemiċi biex jitgħallmu dwarhom. Dawn l-inizjattivi jagħmlu l-iskola isbaħ, itejbu l-ambjent, u jżidu l-ħdura li tgħinna nirrilassaw. L-istudenti tat-tmien sena organizzaw ‘clean up’ f’Ħad-Dingli, u issa qed jaħdmu fuq proġett pilota dwar kif nistgħu naddottaw stil ta’ ћajja iżjed sostenibbli fl-iskola.

Qed naħdmu ħafna fuq il-kuxjenza soċjali, u ma nillimitawx xogћolna gћall-ambjent fiżiku. Intellgħu diversi attivitajiet biex ngħinu lill-persuni fil-bżonn. Pereżempju, permezz ta’ attività tal-Milied li ntellgћu kull sena, ippreżentajna €2,400 lil Dr Klown, u s-sena l-oħra tajna €2,500 lill-*Hospice Malta*. Nippruvaw nagħmlu ukoll il-volontarjat biex nagħtu mill-ћin tagħna u nifhmu kemm huma importanti u sbieħ is-solidarjetà u l-altruwiżmu. Niffukaw ħafna fuq ħiliet, valuri u attitudnijiet importanti li naħsbu li għandna bżonn biex inkunu aġenti ta’ bidla pożittiva li d-dinja tant għandha bżonn.

Il-bidliet globali qed joħolqu problemi u inġustizzji anke f’pajjiżna. Hu importanti li l-kontribut tagħna ma jgħibx fix-xejn bid-deċiżjonijiet fuq skala akbar li jittieħdu f’din il-binja.

Għaldaqstant, neżiġu impenn sћiћ lejn l-ambjent soċjali u l-ambjent fiżiku. Impenn li għandu jkun ta’ prijorità assoluta għal kull membru parlamentari li għandu għal qalbu lil Malta u lil Maltin. Fuq livell prattiku, ibbażat fuq il-punti msemmija f’Malta Vision 2050, fil-futur immedjat nixtiequ naraw:

1. **Edukazzjoni aktar olistika u prattika**, li ma tiffokax biss fuq suġġetti astratti fejn wieħed imur tajjeb jekk jitgħallem kollox bl-amment. Edukazzjoni bbażata fuq r-riċerka u fuq ħsieb kreattiv u kritiku. Edukazzjoni li ma toħloqx biss studenti tajbin, imma ċittadini impenjati, infurmati u attivi. Edukazzjoni li tagħtina u tgħallimna nużaw għodda ġodda, biex nitgħallmu ngħixu f’dinja li qed tinbidel kuljum u nitgħallmu naffaċċjaw l-isfidi ġodda f’dan is-seklu karatterizzat minn tibdil fil-klima u teknoloġiji ġodda.

2. **Iktar ħdura u siġar.** Il-gżejjer Maltin ma kinux bla siġar, u bħalma l-Kavallieri ħolqu Buskett, nistgħu nerġgħu nsaħħu l-ħdura f’Malta. Għad għandna bżonn iżjed siġar biex inaddfu l-arja, insebbħu l-pajjiż, u noħolqu spazji fejn nistgħu nilgħabu u nirrilassaw.

Għalhekk, minflok nibnu bla kontroll, ejja ninvestu f’imsaġar u ġonna. Hemm bini abbandunat li jista’ jinbidel f’residenzi minflok nieħdu aktar art. L-iżvilupp għandu jirrifletti sostenibbiltà ambjentali, filwaqt li t-toroq u l-pjazez għandhom jingħataw lura lin-nies mhux lill-karozzi.

3. **Iktar sostenibbiltà**. Fil-ħajja l-flus mhux kollox. Huma importanti ħafna, veru, imma m’għandniex nissagrifikaw l-ambjent għall-flus. Il-liġijiet għandhom jinforzaw is-sostenibbiltà ambjentali u hemm bżonn li anke l-banek li jaħdmu f’Malta jkollhom politika li ma jsellfux flus lil min se jeqred l-ambjent bi żvilupp mhux sostenibbli. Forsi dan jinstema’ bħala suġġeriment irreali, iżda l-verità hi li xi banek f’Malta diġà għandhom politika simili, u hemm bżonn li bħala Gvern u Opożizzjoni tagħfsu biex kull bank f’Malta jħaddan din il-politika, u jkunu marbutin bil-liġi biex jagħmlu dan. Gћandna wkoll bżonn ninvestu iktar f’enerġija nadifa.

Aħna qed nagħmlu li nistgħu, imma f’dawn l-affarijiet għadna bżonn l-għajnuna tagħkom, bħala dawk li bid-deċiżjonijiet tagħkom qed tfasslu l-futur tagħna.

Sinjuri, dawn il-punti li semmejt forsi jogħġbukom. Però x’jiswa li jogħġbukom u ċċapċpulna, imma imbagħad jibqgħu biss kliem? Aħna l-membri tal-EkoSkola ilna 19-il sena nwasslu l-ħsibijiet u s-suġġerimenti tagħna favur l-ambjent. Issa wasal iż-żmien li tagħtuna dak li huwa dritt tagħna biex aћna naraw futur għalina u għal uliedna f’pajjiżna.

Grazzi ħafna talli smajtuna. Nittamaw li dak li għidna llum ma jaqax fuq widnejn torox. Il-ġurnata t-tajba lil kulħadd.